2012.gada 7.augustā Noteikumi Nr. 545

Rīgā (prot. Nr. 44 17.§)

**Noteikumi par Vides pārraudzības valsts biroja sniegto publisko**

**maksas pakalpojumu cenrādi**

Izdoti saskaņā ar

Likuma par budžetu un finanšu vadību

5.panta devīto daļu

un Vides aizsardzības likuma

38.panta 1.1daļas 1. un 2.punktu

1. Noteikumi nosaka Vides pārraudzības valsts biroja (turpmāk – birojs) sniegto publisko maksas pakalpojumu cenrādi un kārtību, kādā maksā gada maksu par ekomarķējuma izmantošanu.

2. Birojs publiskos maksas pakalpojumus sniedz saskaņā ar cenrādi (pielikums).

3. Lai atbilstoši Eiropas Parlamenta un Padomes 2009.gada 25.novembra Regulai (EK) Nr.66/2010 par ES ekomarķējumu iegūtu ekomarķējumu, pretendents iesniedz birojā iesniegumu un saskaņā ar pielikumu sedz maksu par iesnieguma izskatīšanu, izvērtēšanu un produkta reģistrāciju.

4. Ekomarķējuma gada maksu nosaka par iepriekšējo kalendāra gadu, un persona to samaksā līdz kārtējā gada 31.martam, pamatojoties uz elektronisko rēķinu, kas saņemts līdz kārtējā gada 1.martam.

5. Ja persona sākusi vai beigusi lietot ekomarķējumu vai izbeigusi saimniecisko darbību pirms kalendāra gada beigām, maksu par ekomarķējuma lietošanu aprēķina kā vienu divpadsmito daļu no gada maksas apmēra par katru kalendāra mēnesi, kad lietots ekomarķējums, vai par laikposmu līdz saimnieciskās darbības izbeigšanai.

 6. Par biroja sniegto publisko maksas pakalpojumu persona maksā, izmantojot šādus maksājumu pakalpojuma veidus:

6.1. birojā ar maksājumu karti maksājumu karšu pieņemšanas terminālī vai citā alternatīvā sistēmā, ja birojs vai starpniekinstitūcija to tehniski nodrošina;

6.2. ar maksājumu pakalpojuma sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.

7. Saskaņā ar likuma "[Par pievienotās vērtības nodokli](http://www.likumi.lv/doc.php?id=34443)" 2.panta divdesmit otro daļu pievienotās vērtības nodokli biroja sniegtajiem publiskajiem maksas pakalpojumiem nepiemēro.

8. Atzīt par spēku zaudējušiem Ministru kabineta 2009.gada 22.decembra noteikumus Nr.1586 "Noteikumi par Vides pārraudzības valsts biroja sniegto publisko maksas pakalpojumu cenrādi" (Latvijas Vēstnesis, 2009, 204.nr.).

Ministru prezidenta vietā –

labklājības ministre I.Viņķele

Vides aizsardzības un

reģionālās attīstības ministra vietā –

ekonomikas ministrs D.Pavļuts